তবে, একটি বিষয়ে পৃথিবীর অন্যান্য ক্ষমতাচ্যুত রাষ্ট্রপ্রধানের সঙ্গে বঙ্গবন্ধুর জীবনের একটি বড় পার্থক্য রয়েছে। তাকে তার পরিবারের সদস্যদের সঙ্গে যে অবিশ্বাস্য নৃশংসতায় হত্যা করা হয়েছিল, সেরকম আর কাউকে করা হয়নি। আমরা এই ঘটনাপ্রবাহের ভেতর দিয়ে বড় হয়েছি। কাজেই তথ্যটি আমরা বহুকাল থেকে জানি। কিন্তু যারা প্রথমবার এই নৃশংস হত্যাকাণ্ডের কথা জানতে পারে, তাদের পক্ষে সেটি গ্রহণ করা দূরে থাকুক বিশ্বাস করাও কঠিন। সেই হত্যাকাণ্ডে নারী, পুরুষ, শিশু ছিল, সদ্য বিবাহিত তরুণ-তরুণী ছিল, অন্তঃসত্ত্বা নারী ছিল। দেশের স্থপতি ও জাতির পিতা ছিলেন। এটি কি বিশ্বাস করার মতো কোনও ঘটনা? কোনও মানুষের পক্ষে কি এরকম নৃশংস হওয়া সম্ভব নাকি আমাদের বলতে হবে শুধু মাত্র মানুষের পক্ষেই এরকম নৃশংস হওয়া সম্ভব। বনের পশু তো কখনও কাউকে এত নৃশংসভাবে হত্যা করে না।